DOI: 10.14457/tu.the.2018.1468
title: การศึกษากระบวนการนำเข้าถั่วเหลืองของประเทศไทยภายใต้ร่างพระราชบัญญัติความปลอดภัยทางชีวภาพ พ.ศ. ....

description: การศึกษานี้มีวัตถุประสงค์เพื่อศึกษากระบวนการนำเข้าถั่วเหลืองหากร่างพระราชบัญญัติความปลอดภัยทางชีวภาพ พ.ศ. .... มีผลใช้บังคับเป็นกฎหมาย โดยจะศึกษาถึงกระบวนการนำเข้าถั่วเหลืองของไทยเพื่อการผลิตอาหารสัตว์ หรืออาหารสำหรับมนุษย์ หรือใช้เพื่อการอุตสาหกรรม ตามหลักเกณฑ์ วิธีการและเงื่อนไข ของกฎหมายที่ใช้บังคับอยู่ในปัจจุบัน และกระบวนการนำเข้าถั่วเหลืองที่เปลี่ยนแปลงไปหากร่างพระราชบัญญัติดังกล่าวมีผลใช้บังคับเป็นกฎหมาย โดยเฉพาะอย่างยิ่งมุ่งเน้นการศึกษาและให้ความสำคัญกับการนำเข้าถั่วเหลืองที่เป็นผลมาจากเทคโนโลยีสมัยใหม่หรือดัดแปลงทางพันธุกรรม (Genetically Modified Organism : GMOs) โดยมีวัตถุประสงค์เพื่อศึกษากระบวนการนำเข้าที่ปรับเปลี่ยนไปตามหลักเกณฑ์ วิธีการและเงื่อนไขของกฎหมายที่จะเปลี่ยนไป และคาดการณ์ถึงผลกระทบทางกฎหมายที่อาจจะเกิดขึ้นจากกระบวนการนำเข้าถั่วเหลืองของไทยหากร่างพระราชบัญญัติดังกล่าวมีผลใช้บังคับเป็นกฎหมาย การศึกษานี้เป็นการวิจัยเชิงคุณภาพจากเอกสารเกี่ยวกับแนวคิด ทฤษฎี กฎมายที่เกี่ยวข้อง ทั้งที่เป็นตำราทางวิชาการ บทความทางวิชาการ และเอกสารอื่น ๆ มาวิเคราะห์ศึกษาความสอดคล้องกับแนวทางปฏิบัติ สำหรับถั่วเหลืองนั้นเป็นกรณีศึกษาที่น่าสนใจ เนื่องจากมีนัยว่าด้วยกระบวนการนำเข้าตามกฎหมายไทยและความสอดคล้องกับความตกลงว่าด้วยการใช้บังคับมาตรการสุขอนามัยและสุขอนามัยพืช (Agreement on the Application of Sanitary and Phytosanitay Measures : SPS) ผลจากร่างพระราชบัญญัติความปลอดภัยทางชีวภาพ พ.ศ. .... หากใช้บังคับเป็นกฎหมาย และจะส่งให้มีความจำเป็นต้องออกกฎหมายลำดับรองเพื่อรองรับความปลอดภัยที่เหมาะสมกับสังคม ผลการศึกษาพบว่า กระบวนการนำเข้าถั่วเหลืองของประเทศไทยในปัจจุบันไม่ว่าเพื่อใช้เป็นวัตถุดิบในการผลิตอาหารสัตว์ อาหารสำหรับมนุษย์ หรือใช้เพื่อการอุตสาหกรรม มีขั้นตอนการนำเข้าที่เป็นไปตามหลักเกณฑ์ วิธีการและเงื่อนไขที่กำหนดไว้ในกฎหมายว่าด้วยการกักพืชและกฎหมายว่าด้วยการส่งออกไปนอกและการนำเข้ามาในราชอาณาจักรซึ่งสินค้า ทั้งที่เป็นกฎหมายระดับพระราชบัญญัติและกฎหมายลำดับรอง ซึ่งการนำเข้าถั่วเหลืองของไทยในการใช้เป็นวัตถุดิบในการผลิตอาหารสัตว์ อาหารสำหรับมนุษย์ หรือใช้เพื่อการอุตสาหกรรมเป็นไปตามกรอบขององค์การการค้าโลกเกี่ยวกับการเปิดการค้าเสรี ส่วนการนำเข้าถั่วเหลือง GMOs เพื่อการวิจัยหรือทดลองยังไม่มีความชัดเจนว่าได้ปฏิบัติตามหลักเกณฑ์ วิธีการและเงือนไขตามที่กฎหมายดังกล่าวข้างต้นกำหนดและสอดคล้องกับความตกลงว่าด้วยการใช้บังคับมาตรการสุขอนามัยและสุขอนามัยพืช (Agreement on the Application of Sanitary and Phytosanitay Measures : SPS) เพียงใด อีกทั้งยังขาดกระบวนการที่มีความชัดเจนเกี่ยวกับแนวทางการวิเคราะห์ผลกระทบที่อาจเกิดขึ้น หรือมาตรการควบคุมดูแลถั่วเหลือง GMOs ที่นำเข้ามาภายในประเทศที่ชัดเจน ซึ่งถั่วแหลือง GMOs ดังกล่าวอาจมีการแพร่กระจายสู่สภาพแวดล้อมภายในประเทศไทยได้ อันจะส่งผลต่อความหลากหลายของระบบนิเวศ ประกอบกับหากร่างพระราชบัญญัติดังกล่าวมีผลใช้บังคับเป็นกฎหมาย ก็ยังไม่ได้มีหลักเกณฑ์ที่มีความชัดเจนเกี่ยวกับการวิเคราะห์ผลกระทบหรือการควบคุมดูแลในลักษณะเช่นเดียวกัน ดังนั้น การศึกษาจะนำไปสู่การปรับปรุงร่างพระราชบัญญัติดังกล่าวเพื่อแก้ไขปัญหาและอุปสรรคที่อาจเกิดขึ้น ตลอดจนการมีข้อเสนอแนะที่เป็นประโยชน์ต่อรัฐบาลและหน่วยงานที่เกี่ยวข้องในการใช้ วางแผน หรือกำหนดนโยบายให้สอดคล้องกับประโยชน์ที่ประเทศไทยจะได้รับอย่างแท้จริง เพื่อนำไปสู่การป้องกันหรือการบรรเทาผลกระทบที่อาจเกิดขึ้นในกระบวนการนำเข้าถั่วเหลืองของไทยหากร่างพระราชบัญญัติมีผลใช้บังคับเป็นกฎหมาย